Document ID: 32012R0792

KOMISIJAS ĪSTENOŠANAS REGULA (ES) Nr. 792/2012
(2012. gada 23. augusts),
ar ko paredz noteikumus par to atļauju, sertifikātu un citu dokumentu veidlapu paraugiem, kas paredzēti Padomes Regulā (EK) Nr. 338/97 par savvaļas dzīvnieku un augu sugu aizsardzību, reglamentējot to tirdzniecību, un groza Komisijas Regulu (EK) Nr. 865/2006
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1996. gada 9. decembra Regulu (EK) Nr. 338/97 par savvaļas dzīvnieku un augu sugu aizsardzību, reglamentējot to tirdzniecību (1), un jo īpaši tās 19. panta 1. punktu,
tā kā:
(1)
Jāparedz noteikumi, lai īstenotu Regulu (EK) Nr. 338/97 un nodrošinātu pilnīgu atbilstību prasībām, kas noteiktas Konvencijā par starptautisko tirdzniecību ar apdraudētajām savvaļas dzīvnieku un augu sugām (Cites), turpmāk “Konvencija”.
(2)
Jānosaka atļauju, sertifikātu un citu dokumentu veidlapu paraugi, lai vienotā veidā īstenotu Regulu (EK) Nr. 338/97 un Komisijas 2006. gada 4. maija Regulu (EK) Nr. 865/2006, ar ko paredz sīki izstrādātus noteikumus attiecībā uz Padomes Regulas (EK) Nr. 338/97 par savvaļas dzīvnieku un augu sugu aizsardzību, reglamentējot to tirdzniecību, ieviešanu (2).
(3)
Konvencijas Līgumslēdzēju pušu konferences 15. sesijā, kas notika Dohā (Katara) 2010. gada 13.-25. martā, vairākās rezolūcijās tika izdarītas izmaiņas, tostarp attiecībā uz atļauju un sertifikātu sistēmas harmonizēšanu un izcelsmes kodu grozīšanu. Tāpēc, ievērojot minētās rezolūcijas, veidlapu paraugos jāizdara attiecīgi grozījumi. Izmaiņas vajadzīgas arī tādēļ, lai šie dokumenti kļūtu saprotamāki to lietotājiem un valsts iestādēm.
(4)
Šajā nolūkā ar paraugu, norādījumu un paskaidrojumu palīdzību jāparedz vienoti nosacījumi minēto veidlapu izmantošanai saistībā ar Regulu (EK) Nr. 865/2006.
(5)
Šie vienotie nosacījumi būtu jāpieņem saskaņā ar pārbaudes procedūru, kas paredzēta 5. pantā Eiropas Parlamenta un Padomes 2011. gada 16. februāra Regulā (ES) Nr. 182/2011, ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (3). Tāpēc tie jānošķir no Regulas (EK) Nr. 865/2006 un jāiekļauj atsevišķā īstenošanas regulā.
(6)
Tāpēc būtu attiecīgi jāgroza Regula (EK) Nr. 865/2006.
(7)
Šajā regulā paredzētie pasākumi ir saskaņā ar Savvaļas dzīvnieku un augu tirdzniecības komitejas atzinumu,
IR PIEŅĒMUSI ŠO REGULU.
1. pants
Vispārīgs noteikums
Šajā regulā noteikti Regulā (EK) Nr. 338/97 un Regulā (EK) Nr. 865/2006 paredzēto atļauju, sertifikātu un citu dokumentu veidlapu paraugi un tehniskās specifikācijas. Veidlapu paraugi un tehniskās specifikācijas noteiktas šādiem dokumentiem:
1)
importa atļaujas;
2)
eksporta atļaujas;
3)
reeksporta sertifikāti;
4)
personīgā īpašuma sertifikāti;
5)
paraugu kolekcijas sertifikāti;
6)
paziņojumi par importu;
7)
ceļojošās izstādes sertifikāti;
8)
personīgā īpašuma sertifikātu un ceļojošās izstādes sertifikātu turpinājuma lapas;
9)
sertifikāti, kas paredzēti Regulas (EK) Nr. 338/97 5. panta 2. punkta b) apakšpunktā un 3. un 4. punktā, 8. panta 3. punktā un 9. panta 2. punkta b) apakšpunktā;
10)
Regulas (EK) Nr. 338/97 7. panta 4. punktā minētais marķējums.
2. pants
Veidlapas
1. Importa atļauju, eksporta atļauju, reeksporta sertifikātu, personīgā īpašuma sertifikātu un paraugu kolekcijas sertifikātu un šādu dokumentu pieteikuma veidlapas izstrādā pēc I pielikumā pievienotā parauga, izņemot tās vietas veidlapā, kuras aizpilda valsts iestādes.
2. Importa paziņošanas veidlapas izstrādā pēc II pielikumā pievienotā parauga, izņemot tās vietas veidlapā, kuras aizpilda valsts iestādes. Uz veidlapām var norādīt kārtas numuru.
3. Ceļojošās izstādes sertifikātu un šādu dokumentu pieteikuma veidlapas izstrādā pēc III pielikumā pievienotā parauga, izņemot tās vietas veidlapā, kuras aizpilda valsts iestādes.
4. Personīgā īpašuma sertifikātu un ceļojošās izstādes sertifikātu turpinājuma lapu veidlapas izstrādā pēc IV pielikumā pievienotā parauga.
5. Regulas (EK) Nr. 338/97 5. panta 2. punkta b) apakšpunktā un 3. un 4. punktā, 8. panta 3. punktā un 9. panta 2. punkta b) apakšpunktā paredzēto sertifikātu veidlapas un šādu sertifikātu pieteikuma veidlapas izstrādā pēc šīs regulas V pielikumā pievienotā parauga, izņemot tās vietas veidlapā, kuras aizpilda valsts iestādes.
Dalībvalstis tomēr var paredzēt, ka 18. un 19. ailē iepriekš uzdrukātā teksta vietā norāda tikai atbilstošos apliecinājumus un/vai atļaujas veidu.
6. Regulas (EK) Nr. 338/97 7. panta 4. punktā minētā marķējuma veidlapu izstrādā pēc šīs regulas VI pielikumā pievienotā parauga.
3. pants
Veidlapu tehniskās specifikācijas
1. Šīs regulas 2. pantā minēto veidlapu papīrs nav ražots no mehāniski iegūtas celulozes masas, ir piemērots rakstīšanai un sver vismaz 55 g/m2.
2. Šīs regulas 2. panta 1. līdz 5. punktā minēto veidlapu izmēri ir 210 × 297 mm (A4), un maksimālā garuma pielaide ir 18 mm mazāk vai 8 mm vairāk.
3. Šīs regulas 2. panta 1. punktā minēto veidlapu papīra krāsa ir šāda:
a)
pirmais eksemplārs (oriģināls) ir baltā krāsā ar priekšpusē iespiestu gijošēta aizsargraksta fonu pelēkā krāsā, lai varētu atklāt ar mehāniskiem vai ķīmiskiem līdzekļiem izdarītus viltojumus;
b)
otrais eksemplārs ir dzeltenā krāsā (paliek pie turētāja);
c)
trešais eksemplārs ir blāvi zaļā krāsā (importa atļaujas gadījumā paliek eksportētājai vai reeksportētājai valstij; eksporta atļaujas un reeksporta sertifikāta gadījumā muita nogādā atpakaļ izdevējai uzraudzības iestādei);
d)
ceturtais eksemplārs ir sārtā krāsā (paliek izdevējai uzraudzības iestādei);
e)
piektā lapa (pieteikuma veidlapa) ir baltā krāsā.
4. Šīs regulas 2. panta 2. punktā minēto veidlapu papīra krāsa ir šāda:
a)
pirmais eksemplārs (oriģināls) ir baltā krāsā;
b)
otrais eksemplārs ir dzeltenā krāsā (paliek pie importētāja).
5. Šīs regulas 2. panta 3. un 5. punktā minēto veidlapu papīra krāsa ir šāda:
a)
pirmais eksemplārs (oriģināls) ir dzeltenā krāsā ar priekšpusē iespiestu gijošēta aizsargraksta fonu pelēkā krāsā, lai varētu atklāt ar mehāniskiem vai ķīmiskiem līdzekļiem izdarītus viltojumus;
b)
otrais eksemplārs ir sārtā krāsā (paliek izdevējas uzraudzības iestādei);
c)
trešā lapa (pieteikuma veidlapa) ir baltā krāsā.
6. Šīs regulas 2. panta 4. punktā minēto turpinājuma lapu un 2. panta 6. punktā minētā marķējuma papīra krāsa ir balta.
7. Šīs regulas 2. pantā minētās veidlapas iespiež un aizpilda vienā no Savienības oficiālajām valodām, kā noteikušas katras dalībvalsts uzraudzības iestādes. Vajadzības gadījumā veidlapās pievieno to satura tulkojumu vienā no Konvencijas oficiālajām darba valodām.
8. Dalībvalstis atbild par 2. pantā minēto veidlapu iespiešanu, kas 2. panta 1. līdz 5. punktā minēto veidlapu gadījumā var būt daļa no datorizēta atļauju/sertifikātu izdošanas procesa.
4. pants
Regulu (EK) Nr. 865/2006 groza šādi:
1)
svītro 2. un 3. pantu;
2)
svītro I-VI pielikumu.
5. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2012. gada 27. septembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 23. augusts

Labels: 7
12
3
20